## KISKŐRÖS VÁROS POLGÁRMESTERE

## ELŐTERJESZTÉS

(sürgősséggel a Képviselő-testület január 25-i ülésére)

**Tárgy: „Rónaszéki Fürdő - előkészítési szakasz” tárgyban közbeszerzési eljárás LEZÁRÓ DÖNTÉS MEGHOZATALA ÉS ÚJ ELJÁRÁS elindításáról szóló döntés**

Magyarország Kormánya a gazdaság újraindítását célzó egyedi fejlesztési támogatásokról szóló 1448/2021. (VII. 7.) Korm. határozat alapján ”Kiskőrösi fürdő fejlesztésének előkészítése” projekt finanszírozására 510 millió forint támogatást biztosít. A Támogatási Szerződés megkötésére a Kisfaludy2030 Turisztikai Fejlesztő Nonprofit Zrt-vel 2022. március 30-án került sor.

A projekt sikeres megvalósításához szükséges tervezési szolgáltatás becsült értéke (indikatív árajánlatok alapján) nettó 367 300 000 Ft. A tervezési szolgáltatás megrendelésére, a közbeszerzésekről szóló 2015. évi CXLIII. törvény (a továbbiakban: Kbt.) Második Rész 81. § (1) bekezdés szerint, uniós eljárásrendben, nyílt közbeszerzési eljárás keretében lehetséges.

Képviselő-testület a 103/2022. sz. Képviselő-testületi határozattal döntött az eljárás megindításáról. A „Rónaszéki Fürdő - előkészítési szakasz” tárgyú közbeszerzési eljárás (Eljárás EKR azonosítója EKR001902972022) a 2022. december 12-én feladott 26516/2022 EHR azonosítószámú hirdetménnyel megindításra került.

Az ajánlattételi határidőn belül 2 db ajánlat érkezett.

|  |  |  |
| --- | --- | --- |
| Ajánlattevő neve: | ARKER Stúdió Építésziroda Tervező és Tanácsadó Kft. | TSPC Mérnökiroda Korlátolt Felelősségű Társaság |
| Székhelye: | 7400 Kaposvár Dózsa György Utca 21. | 9022 Győr Dunakapu Tér 7 |
| Nettó ajánlati ár (Ft): | 345 678 900 | 389 000 000 |

A bíráló bizottság a 2022. január 11. tartott bíráló bizottsági ülésen megállapította, hogy az ARKER Stúdió Építésziroda Tervező és Tanácsadó Kft ajánlattevő által az ajánlatában feltüntetett építész tervező többlettapasztalata esetén nem állapítható meg egyértelműen, hogy a bemutatott beruházásokban engedélyezési és kiviteli tervek elkészítése is feladat lett volna.

A TSPC Technical Supervision and Planning Consulting Hungary Kft. és TSPC Mérnökiroda Kft ajánlattevő ajánlatában a tartószerkezeti tervező jogosultsággal, valamint vezető tervező szakmai címmel rendelkező tervező esetén nem állapítható meg, hogy a megajánlott többlettapasztalat az engedélyezési és kiviteli terv elkészítésére vonatkozik, vagy a tervezési projekt teljesítési idejére.

A bíráló bizottság az ajánlatok értékelése során - mindkét ajánlattevő esetén - hiánypótlási felhívás kibocsátásáról döntött. A hiánypótlási felhívást az ajánlattevők teljesítették, azonban az ARKER Stúdió Építésziroda Tervező és Tanácsadó Kft. az előírt értékelési szempontokra (szakemberek többlettapasztalata) vonatkozó megajánlásait – a hiánypótlási felhívást követően sem - tudta alátámasztani. A TSPC Technical Supervision and Planning Consulting Hungary Kft. és TSPC Mérnökiroda Kft a hiánypótlás során az eredeti ajánlatában a felolvasólapon tett megajánlását az ajánlattételi határidő lejárta után megváltoztatta, így ajánlati kötöttségét megsértette, ennek okán ajánlata nem felel meg a jogszabályi követelményeknek.

Kiskőrös Város Önkormányzata közbeszerzési szabályzata 6.2.5.1. pontja alapján a kivételi körbe nem tartozó esetekben, a Kbt. II. része szerinti közbeszerzések esetén a Képviselő- testület feladata a közbeszerzési eljárások szabályszerű lefolytatása érdekében ellenőrzések elrendelése, az eljárás megindítása, a szabálytalan, vagy a közbeszerzési eljárás tisztaságát sértő esetek kivizsgálása, a szükséges intézkedések megtétele. Illetve a Bíráló Bizottság szakvéleménye alapján a kivételi körbe nem tartozó esetekben, a Kbt. II. része szerinti közbeszerzési eljárásokat lezáró döntések meghozatala.

Kiskőrös Város Önkormányzata a Kisfaludy2030 Turisztikai Fejlesztő Nonprofit Zrt-vel 2022. március 30-án megkötött támogatási szerződésben vállalta a kiskőrösi Rónaszéki Fürdő és környezetének hosszú távú koncepció tervének elkészítése, majd azon belül a Rónaszéki Fürdő építési, előzetes vizsgálati és vízjogi létesítési engedélyezési tervének, majd kiviteli terv szintű tervének elkészítése, valamint az építési engedély, az előzetes vizsgálati határozat és a vízjogi létesítési engedély megszerzése feladatok ellátását, ezen vállalás teljesítése érdekében szükséges a közbeszerzési eljárás ismételt lefolytatása. A közbeszerzési szakértő megküldte az eljárás ismételt lefolytatásához szükséges iratanyagot. Az eljárás sikeres lefolytatása érdekében a bírálati szempontokban a tervező többlet tapasztalata tekintetében könnyítésre került. Az eljárás ismételt megindításának feltétele a folyamatban lévő közbeszerzési eljárás lezárása.

A fenti tárgyú közbeszerzési eljárás megindításáról való döntés a Képviselő-testület hatáskörébe tartozik, amely jelen előterjesztés tárgyát képezi. A sürgősségi eljárás indoka, hogy a közbeszerzési tanácsadó által előkészített anyag határidőn túl érkezett. A dokumentumok nagy terjedelme miatt azok megtekintésére a Stratégiai- és Városüzemeltetési Osztály pályázati irodájában van lehetőség.

Javaslom, hogy a Képviselő-testület az előterjesztésben összefoglaltak alapján a határozat-tervezetben foglaltak szerint döntsön.

**Kiskőrös, 2022. január 25.**

**Domonyi László s.k.,**

**polgármester**

**HATÁROZAT-TERVEZET**

Kiskőrös Város Képviselő-testülete

1. a Kiskőrös Város Önkormányzata, mint Ajánlatkérő által indított „Rónaszéki Fürdő - előkészítési szakasz” (EKR azonosító: EKR001902972022) tárgyú eljárást eredménytelennek nyilvánítja.
2. a határozat mellékletét képező – döntés az eljárás eredményéről című dokumentum aláírásával - felkéri az eljárás felelős akkreditált közbeszerzési szaktanácsadóját a fentieknek megfelelő tartalmú összegezés megküldésére.
3. elfogadja, Kiskőrös Város Önkormányzata, mint ajánlatkérő, a „Rónaszéki Fürdő - előkészítési szakasz” tárgyban, tervezési szolgáltatás megrendelésére, a közbeszerzésekről szóló 2015. évi CXLIII. törvény Második Rész 81. § (1) bekezdés szerint, uniós eljárásrendben, nyílt közbeszerzési eljárásban a javasolt ajánlattételi felhívást és ajánlattételi dokumentációt.
4. egyetért a „Rónaszéki Fürdő - előkészítési szakasz” tárgyú közbeszerzési eljárás ismételt lefolytatásával.
5. felhatalmazza a Polgármestert, hogy a közbeszerzésekről szóló többször módosított 2015. évi CXLIII. törvény és Kiskőrös Város Önkormányzata Közbeszerzési Szabályzata alapján az eljárást megindítsa és a szükséges intézkedéseket megtegye.
6. felhatalmazza a Polgármestert, az eljárással kapcsolatosan valamennyi dokumentum aláírására.

**Felelős:** polgármester

**Határidő:** azonnal